**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-504/2023

**1464a**

### S p o l o č n á s p r á v a

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 4/2001 Z. z. o Zbore väzenskej a justičnej stráže v znení neskorších predpisov (tlač 1464) v druhom čítaní

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona ktorým sa mení a dopĺňa zákon č. 4/2001 Z. z. o Zbore väzenskej a  justičnej stráže v znení neskorších predpisov (tlač 1464) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením č. 2060 z 15. marca 2023 pridelila vládny návrh **zákona,** ktorým sa mení a dopĺňa zákon č. 4/2001 Z. z. **o Zbore väzenskej a  justičnej stráže** v znení neskorších predpisov (tlač 1464) na prerokovanie výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre obranu a bezpečnosť** a

**Výboru** Národnej rady Slovenskej republiky **pre ľudské práva a národnostné menšiny.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie vládneho návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa mení a dopĺňa zákon **č. 4/2001 Z. z. o Zbore väzenskej a justičnej stráže** v znení neskorších predpisov (tlač 1464) prerokovali výbory a odporúčali ho **schváliť:**

**Ústavnoprávny výbor** Národnej rady Slovenskej republiky uznesením č. 733 z 27. apríla 2023 a

**Výbor** Národnej rady Slovenskej republiky **pre obranu a bezpečnosť** uznesením č. 239 z 25. apríla 2023.

Schôdza **Výboru** Národnej rady Slovenskej republiky **pre ľudské práva a národnostné menšiny** bola zvolaná na24. apríla 2023. O uvedenom vládnom návrhu zákona výbor nerokoval, keďže podľa § 52 ods. 2 zákona č.  350/1996 Z. z. o rokovacom poriadku Národnej rady Slovenskej republiky v znení neskorších predpisov **nebol uznášaniaschopný.**

IV.

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto **pozmeňujúce a doplňujúce návrhy:**

1. V čl. I bod 15 § 21 ods. 2 sa slová „a vykonať jeho prehliadku“ nahrádzajú slovami „na  účely zadržania osoby na úteku“.

Precizuje sa úprava vstupu do obydlia tak, aby z nej bolo zrejmé, že účelom tohto oprávnenia príslušníka je zadržanie osoby na úteku.

**Ústavnoprávny výbor NR SR**

**Gestorský výbor odporúča schváliť.**

1. V čl. I 22. bod sa za slová „úvodnej vete“ vkladajú slová „a v ods. 2“.

Ide o legislatívno-technickú úpravu, ktorou sa rozširuje navrhované vypustenie slov „spútavacie retiazky“ aj v odseku 2, nakoľko odseky 1 a 2 v § 34 sú vzájomne vecne prepojené.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I sa za bod 25 vkladá nový bod 26, ktorý znie:

 „26. V § 43 ods. 1 písm. f) sa slová „ods. 2“ nahrádzajú slovami „ods. 3“.“.

Doterajšie body sa primerane prečíslujú.

Ide o legislatívno-technickú úpravu, ktorou sa upravuje vnútorný odkaz, vzhľadom na zmenu navrhovanú v čl. I 13. bod.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I 27. bod znie:

„27. V § 43b ods. 2 písm. e) sa slová „ods. 2“ nahrádzajú slovami „ods. 3“.“.

Ide o legislatívno-technickú úpravu, ktorou sa do  novelizačného bodu vkladá úprava vnútorného odkazu, vzhľadom na zmenu navrhovanú v čl.  I 13. bod.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I 31. bod § 47 ods. 7 sa za slová „použijú ustanovenia“ vkladajú slová „odsekov 1 až 4,“ a za slovom „§ 21“ sa vypúšťa čiarka a slová „§ 47 ods. 1 až 4“.

Ide o legislatívno-technickú úpravu, ktorou sa v navrhovanom texte ustanovenia precizuje označenie vnútorného odkazu.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I 33. bod § 50 ods. 1 písm. b) sa za slová „predpisu,11ca)“ vkladá spojka „alebo“.

Ide o legislatívno-technickú úpravu, ktorou sa do  textu ustanovenia dopĺňa chýbajúca spojka.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I 38. bod § 55 ods. 7 sa odkaz na poznámku pod čiarou „7c“ nahrádza odkazom „14a“ a v úvodnej vete k poznámke pod čiarou a v poznámke pod čiarou sa označenie odkazu „7c“ nahrádza označením „14a“.

Ide o legislatívno-technickú úpravu, ktorou sa navrhuje zmena označenia odkazu na poznámku pod čiarou tak, aby odkaz na poznámku pod čiarou bol zaradený v správnom poradí, nakoľko v § 55 ods. 1 sa nachádza odkaz na poznámku pod čiarou „14“ a v § 58 ods. 1 sa nachádza odkaz na  poznámku pod čiarou „15“.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I 45. bod § 58 ods. 10 sa odkaz na poznámku pod čiarou „16ba“ nahrádza odkazom „16aa“ a v úvodnej vete k poznámke pod čiarou a v poznámke pod čiarou sa označenie odkazu „16ba“ nahrádza označením „16aa“.

Ide o legislatívno-technickú úpravu, ktorou sa navrhuje zmena označenia odkazu na poznámku pod čiarou tak, aby odkaz na poznámku pod čiarou bol zaradený v správnom poradí, nakoľko v § 58 ods. 4 sa nachádza odkaz na poznámku pod čiarou „16a“ a v § 62 sa nachádza odkaz na poznámku pod čiarou „16b“.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I 49. bod § 65db ods. 1 sa za slová „na konci“ vkladajú slová „prvej vety“.

Ide o legislatívno-technickú úpravu, ktorou sa spresňuje novelizačný bod.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. I bod 52 § 65de ods. 2 sa slová „obvinenému, odsúdenému alebo právnemu zástupcovi obvineného alebo odsúdeného“ nahrádzajú slovom „sťažovateľovi“.

Zmenou sa rozširuje okruh osôb, ktorým je oznámené odloženie sťažnosti aj o blízku osobu. Cieľom uvedenej zmeny je zosúladiť okruh osôb, ktorým je oznámené odloženie sťažnosti s okruhom osôb, ktoré môžu podať sťažnosť (§ 65da ods. 2).

**Ústavnoprávny výbor NR SR**

**Gestorský výbor odporúča schváliť.**

1. V čl. I 54. bod (§ 65dg ods. 2) sa za slová „§ 65dg ods. 2 sa“ vkladajú slová „za slovami „generálny riaditeľ““.

Ide o legislatívno-technickú úpravu, ktorou sa spresňuje novelizačný bod, nakoľko slovo „zboru“ sa v predmetnom ustanovení nachádza tri krát, a pri vypustení predmetného slova pri pojme „organizačná zložka zboru“ by narušila terminologická jednota v rámci súčasného znenia zákona.

**Ústavnoprávny výbor NR SR**

**Výbor NR SR pre obranu a bezpečnosť**

**Gestorský výbor odporúča schváliť.**

1. V čl. II  sa slová „1. júna“ nahrádzajú slovami „1. júla“.

Zmena účinnosti sa navrhuje z dôvodu trvania legislatívneho procesu, zabezpečenia aspoň minimálnej legisvakancie. Z uvedených dôvodov je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

**Ústavnoprávny výbor NR SR**

**Výbor NR SR pre obranu a bezpečnosť**

 **Gestorský výbor odporúča schváliť.**

 Gestorský výbor **odporúča hlasovať** o všetkých uvedených pozmeňujúcich a doplňujúcich návrhoch **(body 1 až 12**) **spoločne,** s odporúčaním **schváliť**.

V.

 **Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 4/2001 Z. z. o Zbore väzenskej a justičnej stráže v znení neskorších predpisov (tlač 1464) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon **č. 4/2001 Z. z. o Zbore väzenskej a justičnej stráže** v znení neskorších predpisov v druhom čítaní (tlač 1464a) bola schválená uznesením Ústavnoprávneho výboru Národnej rady Slovenskej republiky č. 751 z 2. mája 2023.

Týmto uznesením výbor zároveň poveril spoločného spravodajcu **Juraja Šeligu,** aby na  schôdzi Národnej rady Slovenskej republiky informoval o výsledku rokovania výborov a pri  rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Milan Vetrák v. r.

 predseda Ústavnoprávneho výboru

 Národnej rady Slovenskej republiky

Bratislava 2. mája 2023